परिमार्जित संरचनामा बाहिनी, गण, गुल्म र प्लाटुनमा रहने जनशक्तिको कोटा खुम्चाएर जिल्लाभर फिँजाइएको हो । अर्थात्, अब सशस्त्र प्रहरीसँग पर्याप्त रूपमा एकीकृत फौज तैनाथी हालतमा रहने छैन । जबकि, यसलाई ब्यारेकमा एकीकृत रूपमा राख्नुपर्ने थियो । “मूलभूत रूपमा सुरुदेखि नै यो कमजोरी देखिएको हो,” सशस्त्र प्रहरी बल स्थापना गर्दा अध्ययन कार्यदलमा रहेका पूर्वसचिव खेमराज रेग्मी भन्छन्, “हामीले विशुद्ध अर्धसैनिक संरचनामा लैजाने भनेका थियौँ । यसरी छर्ने परिकल्पनै गरिएको थिएन । त्यही भएर संकटकालीन अवस्था सकिएपछि उसलाई दिने जिम्मेवारीमा अलमल नहोस् भनेर हामीले सीमा सुरक्षा प्रमुख दायित्व भनेका हौँ ।” नेपाल प्रहरीलाई हुलदंगा नियन्त्रणमा सघाउने भएकाले समेत सशस्त्र प्रहरीलाई नेपाल प्रहरीकै पछिपछि लैजानुपरेको प्रवक्ता पाण्डेको तर्क छ । “नेपाल प्रहरीको ‘ब्याकअप फोर्स’ भएपछि उनीहरूलाई आवश्यक हुनासाथै पुग्न सक्ने गरी संरचना बनाउनुपर्छ,” डीआईजी पाण्डे भन्छन् ।
